钦定古今图书集成/明伦汇编/氏族典/第279卷 > 王世琇
## 钦定古今图书集成/明伦汇编/氏族典/第279卷 > 王世琇

按《明外史王世琇传》：“世琇，字崑良，保定人。崇祯十年
进士。授归德推官，迁工部主事。十五年，李自成犯归
德，世琇将行，僚属邀共守，遂与同知颜则孔、经历徐
一源、商丘知县梁以樟、教谕夏世英誓众坚守。总督
侯恂家商丘，其子方夏率家众斩关出，众遂乱。贼乘
之入，世琇、则孔遇害，一源、世英骂贼死。一时同死者”，
尚书周士朴及工部郎中沈试，主事朱国庆，中书侯
忻，广西知府沈仔，威县知县张儒，举人徐作霖、吴伯
引、周士美，官生沈佖、侯晙，贡生侯恒、沈诚、周士贵，国
学生侯悰、沈倜，诸生吴伯裔、张渭、刘伯愚等，则孔，沂
州人；一源，海盐人；世英，祥符人。贼陷鹿邑，知县纪懋
勋死之。陷虞城，主簿孔亮亦死之。